**Anders Primdahl Vistisen,** *for ECR-Gruppen***.** – Fru formand! Dagens debat viser igen ganske akkurat, at EU stod på den forkerte side under det såkaldte arabiske forår. Vi har i al for lang tid med det blinde øje for kikkerten accepteret at samarbejde med kræfter som Det Muslimske Broderskab. Det nuværende egyptiske regime er ikke uden fejl, men det er fuldstændig ude af alle proportioner at bruge så meget tid på at debattere Egypten, når man så, hvor meget stilhed der sænkede sig over de europæiske hovedstæder under de meget nylige optøjer i Iran, og hvad det var for en respons, der i sidste ende kom fra EU på den situation.

Derfor synes jeg, at de folk, der har meget travlt i dag med at snakke om dødsstraf, skulle bruge lige så meget energi på at tale om Iran, Kina, USA, men det er ikke en debat, vi har her hver anden-tredje måned. Så måske skulle folk prøve at sætte dette i perspektiv og anerkende den egyptiske kamp mod terrorisme, som vi deler med dem, og som er en bekymring, som vi har både her i EU og i Egypten.